ΓΡΑΠΤΗ ΕΡΩΤΗΣΗ E-1509/02

υποβολή: Rosa Migulez Ramos (PSE) προς την Επιτροπή

(29 Μαΐου 2002)

Θέμα: Εξέλιξη των αγροτικών εισοδημάτων κατά το 2001

Η Ευρωπαϊκή Επιτροπή δημοσίευσε στοιχεία της Eurostat σχετικά με την εξέλιξη των αγροτικών εισοδημάτων. Βάσει των στοιχείων αυτών επιβεβαιώνεται ότι, κατά το 2001, τα αγροτικά εισοδήματα αυξήθηκαν κατά 3,3 % στην Ευρωπαϊκή Ένωση λόγω της αυξήσεως της παραγωγής κατά 1,2 % και της μειώσεως του αριθμού των καλλιεργητών κατά 2 %.

Εν τούτοις, οι διαφορές μεταξύ των αγροτικών εισοδημάτων ποικίλουν αναλόγως του κράτους και έτσι ενώ στην Ισπανία η αύξηση είναι της τάξεως του 2,6 %, σε άλλες χώρες είναι 4 φορές μεγαλύτερη: στην Δανία είναι 12,3 %, στην Αυστρία 10,9 % και στην Γερμανία 9,9 %. Σε χώρες όπως η Πορτογαλία και η Ιρλανδία τα αγροτικά εισοδήματα αυξήθηκαν αντιστοίχως κατά 11,8 % και 7,8 %.

Μπορεί να παράσχει η Επιτροπή συγκεκριμένα στοιχεία για την εξέλιξη των αγροτικών εισοδημάτων στην Γαλικία κατά το 2001·

Πώς αξιολογεί η Επιτροπή το γεγονός ότι η εφαρμογή της ΚΑΠ συνοδεύεται από αυτές τις διαφορές στην εξέλιξη των αγροτικών εισοδημάτων· Κατά την γνώμη της Επιτροπής, σε τί οφείλεται το γεγονός ότι η αύξηση σε διάφορα κράτη όπως στην Δανία, την Αυστρία, την Πορτογαλία και την Ιρλανδία είναι τέσσερις φορές μεγαλύτερη απ' ότι στην Ισπανία·

Απάντηση του κ. Fischler εξ ονόματος της Επιτροπής

(26 Ιουνίου 2002)

Σύμφωνα με την Eurostat, το εισόδημα από γεωργικές δραστηριότητες, που εκφράζεται ως καθαρή προστιθέμενη αξία στο κόστος των συντελεστών, σε πραγματικές τιμές και ανά ανθρώπινη μονάδα εργασίας, αυξήθηκε κατά 3,3 % κατά μέσο όρο το 2001 σε ολόκληρη την Κοινότητα. Αυτή η αύξηση του εισοδήματος θεωρείται ως ένα νέο δείγμα ανάκαμψης μετά τις μειώσεις που παρατηρήθηκαν κατά τα έτη 1998 και 1999 και την κατά 3,3 % αύξηση του 2000. Παρά τις κρίσεις σχετικά με τις ασθένειες των ζώων που παρατηρήθηκαν κατά το 2001 (σπογγώδης εγκεφαλοπάθεια των βοοειδών και αφθώδης πυρετός), η ευνοϊκή εξέλιξη των τιμών -ειδικά στον τομέα των ζώων- επέτρεψε στο γεωργικό εισόδημα να φθάσει σε επίπεδα ρεκόρ.

Στα περισσότερα κράτη μέλη προβλέπονται θετικές εξελίξεις και μόνο σε ένα κράτος μέλος προβλέπεται μείωση του εισοδήματος (Λουξεμβούργο 0,6 %), αλλά προβλέπονται μεγάλες διαφορές από τη μία χώρα στην άλλη. Οι μεγαλύτερες αυξήσεις προβλέπεται να σημειωθούν στη Δανία (+ 12,3 %), στη Πορτογαλία (+ 11,8 %), στην Αυστρία (+ 10,9 %), στη Γερμανία (+ 9,9 %), στην Ιρλανδία (+ 7,8 %), στο Βέλγιο (+ 5,3 %) και στη Σουηδία (+ 5,0 %). Η αύξηση της τιμής των χοίρων αποτελεί την κοινή απόδειξη της αύξησης του γεωργικού εισοδήματος στην πλειοψηφία αυτών των κρατών μελών, αλλά εκτιμάται ότι και η αύξηση των τιμών στους άλλους γεωργικούς τομείς, όπως είναι οι τομείς της πατάτας και του γάλακτος καθώς, και οι διάφορες επιδοτήσεις που δεν αφορούν κάποια συγκεκριμένη καλλιέργεια συμβάλλουν σημαντικά στην εξέλιξη του γεωργικού εισοδήματος.

Η Επιτροπή δεν διαθέτει πληροφορίες σχετικά με την εξέλιξη του γεωργικού εισοδήματος στη Γαλικία κατά το έτος 2001.

Οι μεταρρυθμίσεις της Κοινής Γεωργικής Πολιτικής κατά τα έτη 1992 και το Πρόγραμμα Δράσης 2000 έχουν συμβάλει στη βελτίωση της ανταγωνιστικότητας του γεωργικού τομέα στην Κοινότητα, δεδομένου ότιπήρξε μετάβαση από ένα σύστημα ενίσχυσης των τιμών της αγοράς προς ένα σύστημα άμεσων ενισχύσεων στο εισόδημα. Συνέβαλαν επίσης στην εγγύηση και στη σταθερότητα του εισοδήματος των γεωργών δεδομένου ότι οι άμεσες πληρωμές στους παραγωγούς αντιπροσωπεύουν τώρα κατά μέσο όρο στην Κοινότητα το 32 % περίπου του γεωργικού εισοδήματος. Εντούτοις, εξακολουθούν ναπάρχουν διαφορές όσον αφορά την εξέλιξη του εισοδήματος ανάμεσα στα διάφορα κράτη μέλη και στους διάφορους τομείς. Αφορούν κυρίως τις διαφορές που οφείλονται στα προηγούμενα έτη και στην ποικιλία των γεωργοοικονομικών δομών και κύκλων στα διάφορα κράτη μέλη.

Επομένως, η Ισπανία επωφελήθηκε μεν, όπως και άλλα κράτη μέλη, από τις θετικές εξελίξεις στους τομείς των χοίρων και των πουλερικών που αντιστάθμισαν την μεγάλη πτώση των τιμών των βοοειδών, αλλά οι δυσμενείς καιρικές συνθήκες επηρέασαν τη φυτική παραγωγή, ειδικά των σιτηρών και του οίνου κατά 30 % και 23 % αντίστοιχα. Υπενθυμίζεται, εντούτοις, ότι η Ισπανία εξακολουθεί να εμφανίζει τη μεγαλύτερη αύξηση γεωργικού εισοδήματος στην Κοινότητα από το 1992 (πίσω από την Πορτογαλία), η οποίαπερβαίνει το 41 % λαμβανομένουπόψη και του πληθωρισμού.